ועדת הכספים, כנסת 24, פרוטוקול מספר 297, 2022-06-13 10:00

אלכס קושניר: בוקר טוב.

אלכס קושניר: אני פותח את ישיבת ועדת הכספים.

אלכס קושניר: היום ה-13 ביוני 2022, י"ד בסיון התשפ"ב.

אלכס קושניר: הנושא הראשון על סדר היום הצעת אישור הארכת תקופת ערבות המדינה והרחבת מסגרת הערבות לחברות תעופה ישראליות עבור הפעלת קווי תעופה בקו ישראל-רוסיה.

אלכס קושניר: אני אזכיר לכם שלפני כמה חודשים ביצענו את ההרחבה הראשונה על מנת לאפשר את הטיסות האלו, בעיקר מתוקף הבנה שברחבי רוסיה מתגוררים ישראלים רבים וגם יהודים ואנחנו חייבים לשמר את הקו הזה פתוח.

אלכס קושניר: כעת נתבקשנו על ידי אגף החשב הכללי להאריך את הערבות הזו.

גל לנדו: הממונה על ערבויות המדינה.

גל לנדו: אנחנו מבקשים היום את אישור ועדת הכספים להאריך את מסגרת ערבות המדינה לחברות תעופה עבור הפעלת טיסות מרוסיה לישראל, כפי שציין היושב ראש.

גל לנדו: בחודש מרס 2022 אישרתם מסגרת ראשונה על סך 2.5 מיליארד דולר ל-3 חודשים, עד יוני, והיום אנחנו מבקשים להאריך אותה לתקופה נוספת ולהרחיב אותה ל-4 מיליארד דולר.

גל לנדו: ההרחבה נדרשת עבור הכנסה של חברות תעופה נוספות במטרה להביא עולים מרוסיה.

גל לנדו: הסוכנות היהודית ציינה שיש מחסור בטיסות ואין להם מספיק מקומות כדי להביא עולים ולכן אנחנו מבקשים גם הרחבה של המסגרת מה שיאפשר טיסות נוספות.

גל לנדו: אלה בגדול הדברים.

גל לנדו: אני יכול לענות על שאלות.

גל לנדו: כמובן הערבות מכסה את הביטוח שאותן חברות היו מקבלות אלמלא היו מוטלות הסנקציות על רוסיה.

גל לנדו: בעקבות הסנקציות חברות הביטוח הבין-לאומיות לא מכסות נזקים שייקרו בטיסות לרוסיה או ממנה ולכן זה נדרש.

גל לנדו: זו בעיה כלל עולמית, היא לא מאפיינת רק את ישראל ובאמת חברות תעופה רבות הפסיקו את פעילותן גם בגלל הסנקציות אבל גם מהסיבות האלה, או מצאו פתרונות אחרים.

גל לנדו: אלה הדברים.

אלכס קושניר: שלוש שאלות – גובה הערבות, תוקף הערבות והאם זה רק למוסקבה או לרחבי רוסיה.

ולדימיר בליאק: שאלה נוספת.

ולדימיר בליאק: כמה טיסות יש היום?

גל לנדו: מי שמפעיל היום טיסות סדירות זו אל על שמוציאה 2 טיסות ביום למעט ששי-שבת.

גל לנדו: הטיסות עם ביקוש מלא, חוזרות מלאות.

ינון אזולאי: בעצם לא הייתה עלייה במספר הטיסות.

גל לנדו: נכון.

גל לנדו: לא הייתה עלייה במספר הטיסות.

ולדימיר בליאק: האם זו החברה היחידה שטסה כרגע?

גל לנדו: בטיסות סדירות, כן.

גל לנדו: אל על תגברה קצת כאשר הסוכנות היהודית הייתה צריכה להביא עולים.

גל לנדו: כרגע אנחנו מבקשים – גם לשאלת היושב ראש – להרחיב את הערבות ל-4 מיליארד דולר כדי לאפשר את כניסתם של ארקיע וישראייר, כדי שיטוסו ויביאו עולים.

ינון אזולאי: אמרת 2 טיסות סדירות.

ינון אזולאי: כלומר, מעבר לטיסות הסדירות יש עוד טיסות?

גל לנדו: לא.

גל לנדו: עד עכשיו לא.

גל לנדו: עכשיו אנחנו רוצים לאפשר טיסות נוספות של ישראייר וארקיע כדי להביא עולים.

חיים בורובסקי: גם תיירים.

חיים בורובסקי: יש טפטוף של תיירים.

גל לנדו: יש תיירים אבל טיסות ארקיע וישראייר לא יביאו תיירים אלא אך ורק עולים.

גל לנדו: טיסות שיוזמנו על ידי הסוכנות היהודית, מטוס שלם עבור הסוכנות היהודית ועבור עולים.

גל לנדו: תיירים מגיעים בטיסות סדירות של אל על, משלמים עבור הכרטיס כנדרש.

גל לנדו: תוקף הערבות.

גל לנדו: אנחנו מבקשים לחצי שנה נוספת.

גל לנדו: אנחנו כמובן בפועל מאריכים את זה לתקופות קצרות יותר ונמצאים עם יד על הדופק, גם עוקבים אחרי הסנקציות ואחרי כל ההתפתחות בנושא ובמידת הצורך אנחנו נעצור את זה לפני כן.

ינון אזולאי: עד מתי?

גל לנדו: עד 10 בדצמבר.

ינון אזולאי: כשאתם חותמים על הערבות, זה עבור המטוסים והטסים?

גל לנדו: זה כל הכיסוי הביטוחי לרבות כיסוי לנפש, ציוד, נפגעים.

גל לנדו: כל הכיסוי הביטוחי.

ינון אזולאי: לצורך העניין, חלילה אם יש משהו, חברות ביטוח אחרות של אותם טסים גם נכנסות לתמונה או אנחנו עומדים מול אותה חברה שהמדינה נותנת את הערבות כאן כמו ענבל?

גל לנדו: לא.

גל לנדו: זה תלוי מה האירוע הביטוחי.

גל לנדו: אם האירוע מכוסה על ידינו, אנחנו כמובן אלה שנושאים בסכום.

גל לנדו: חברות הביטוח האחרות לא מכסות בגלל הסנקציות.

ינון אזולאי: אדם שעולה היום לטיסה מרוסיה, לא מכוסה ביטוחית.

ינון אזולאי: אף אחד לא מוכן לכסות אותו.

אלכס קושניר: לא.

אלכס קושניר: אני חושב שאנחנו מתבלבלים בין שני דברים.

גל לנדו: כן.

גל לנדו: בוא נבחין בין ביטוח לציוד.

גל לנדו: נגיד אני טס לחוץ לארץ ועושה ביטוח כבודה באחת מהחברות.

גל לנדו: זה מכוסה.

גל לנדו: זה אני עושה באופן אישי.

גל לנדו: אם עכשיו חס וחלילה קורית תאונה, התרסקות, מקרה הקצה בו אנחנו מדברים ויש נפגעים בנפש, נפגעים ברכוש שזה באחריות חברת התעופה – אז אנחנו נכנסים לתמונה כמבטחים.

ינון אזולאי: כלומר, הם לא מבוטחים במקום אחר.

גל לנדו: לא.

ינון אזולאי: בפעם שעברה הארכתם עד ה-10 ביוני.

ינון אזולאי: אנחנו היום ב-13 ביוני.

ינון אזולאי: למה לא הבאתם את זה בשבוע שעבר, יום-יומיים לפני?

ינון אזולאי: אפילו שבוע לפני כן.

ינון אזולאי: אנחנו רוצים לעזור.

ינון אזולאי: אתם יודעים שב-10 ביוני פג תוקף, תביאו את זה ב-1 ביוני.

ינון אזולאי: גם היושב ראש אז אמר את זה.

ינון אזולאי: אם חלילה היה קורה איזשהו מקרה בין ה-10 ליוני להיום, היינו במצב אחר.

ולדימיר בליאק: מצטרף לשאלה.

גל לנדו: חשוב לומר שזה לא בדיעבד.

ינון אזולאי: ברור כי לא היה כלום ולכן זה לא בדיעבד.

גל לנדו: כנדרש הערבות הייתה בתוקף גם בין ה-10 ביוני להיום.

גל לנדו: חשוב לומר שאישור ועדת הכספים הוא להוציא את הערבות עד ה-10 ביוני.

גל לנדו: הערבות יכולה להיות לתוקף ארוך יותר.

גל לנדו: אני אתן סתם דוגמה כדי שתבינו.

גל לנדו: קרן הלוואות בערבות מדינה, אישרנו הלוואות ל-10 שנים.

גל לנדו: אנחנו ערבים להם ל-10 שנים על אף שאישור ועדת הכספים היה ליום נתון.

גל לנדו: הערבות ממשיכה עוד 10 שנים קדימה.

גל לנדו: לכן גם בפעם הקודמת, בשבוע שעבר, נתנו את הערבות עד ה-10 ביוני.

גל לנדו: הערבות בתוקף עד יום רביעי הקרוב ולכן אין תקופת ביניים.

ינון אזולאי: אפילו שה-10 ביוני עבר?

גל לנדו: ה-10 ביוני זה התוקף בו אנחנו יכולים להוציא את הערבות.

גל לנדו: הערבות יצאה עד ה-10 ביוני ויצאה לשבוע בלבד.

גל לנדו: לא רצינו לקחת כאן תקופה ארוכה ובמהלך השבוע הזה הגענו לכאן לאשר.

נירה שפק: כאשר הוצג לנו המכתב, כתוב בו עד מתי.

נירה שפק: האם עד מתי, כאשר אנחנו מאשרים בוועדות, זה כולל את אותו יום וזהו?

נירה שפק: לפי מה שאתה אומר עכשיו אנחנו צריכים לשים לב לזה.

גל לנדו: עד מתי זה תוקף שבו ניתן להוציא את הערבות.

נירה שפק: צריך להבהיר.

נירה שפק: התוקף הזה הוא עד תאריך איקס.

ינון אזולאי: גם אני חשבתי שזה עד ה-10.

אלכס קושניר: גם אני.

נירה שפק: כן.

נירה שפק: זה כתוב בצורה לא ברורה.

אלכס קושניר: אם לצורך העניין לא הייתה נדרשת הגדלת המסגרת, יכולתם לא להביא לנו את הבקשה לאישור.

גל לנדו: לא שלא היינו כי אנחנו מאריכים את זה, אנחנו מאריכים אחת לשבוע.

גל לנדו: כל שבוע אנחנו מאריכים את הערבות כך שממילא לא היינו יכולים להנפיק יותר.

אלכס קושניר: אתם נותנים את הערבות כל שבוע לשבוע.

גל לנדו: כל שבוע לשבוע בגלל הרגישות.

ינון אזולאי: אבל אם היית עכשיו ב-10 ביוני עד ה-17 ביוני, זה היה בסדר.

ינון אזולאי: ב-17 ביוני לא יכולת להמשיך?

אלכס קושניר: כן.

אלכס קושניר: הוא לא היה יכול להמשיך.

ינון אזולאי: אם כן, למה בשבוע הזה כן יכולת?

גל לנדו: כי זו ההוצאה האחרונה.

נירה שפק: מוזר לי.

נירה שפק: בחוק ערבות המדינה 1958 כתוב באישור ועדת כספים, כתוב שהתוקף הוא עד שנתיים אלא אם כן.

גל לנדו: תוקף אישור ועדת הכספים ולא תוקף הערבות.

נירה שפק: אלא אם כן קבעה הוועדה כי תוקפו יהיה לתקופה קצרה יותר.

נירה שפק: זה אומר שצריך להביא לנו את ההצעה כלשונה.

נירה שפק: זה אומר שכאשר אתם מבקשים מאיתנו, אתם צריכים להגיד ממתי ועד מתי.

נירה שפק: אני מאוד הופתעתי ממה שאמרת כי זו הייתה אחת השאלות שלי, מה קרה, מי נרדם.

נירה שפק: בכוונה הלכתי ללמוד את חוק הערבות מטעם המדינה ולא מצאתי משהו שמאפשר לכם לגלגל.

גל לנדו: החוק מתייחס לתוקף אישור ועדת הכספים ויש גם תוקף ערבות עצמה.

נירה שפק: קראנו את החומר.

נירה שפק: אישור ועדת כספים של הכנסת או לערבות מסוימת או לסוג מסוים של ערבויות.

נירה שפק: סעיף 2(ב).

גל לנדו: האישור יהיה בתוקף.

גל לנדו: אישור ועדת הכספים יהיה בתוקף.

נירה שפק: אני פשוט מבקשת לחדד את זה.

גל לנדו: אין בעיה.

גל לנדו: להבא אנחנו נחדד את זה.

גל לנדו: הדוגמה שנתתי ממחישה את זה.

גל לנדו: בקרן הלוואות, שם זה בוטה, נותנים הלוואה ל-10 שנים.

גל לנדו: המדינה ערבה לכל הלוואה על אף שאישור הוועדה ניתן – אישור קרן הקורונה – לשנתיים.

גל לנדו: עדיין הערבות היא ל-10 שנים.

גל לנדו: כלומר, יש את תוקף הערבות ויש את תוקף אישור ועדת הכספים.

גל לנדו: החוק גם מתייחס לשני הדברים הלאה בנפרד.

גל לנדו: אפשר לראות בסעיף 3(ב) לחוק.

גל לנדו: יש אישור ועדת הכספים וערבות המדינה.

גל לנדו: אלה שני דברים נפרדים ועד אז אפשר להוציא את הערבות.

אלכס קושניר: אני רוצה להעלות להצבעה.

אלכס קושניר: צריך להקריא אותה?

נירה שפק: אם אפשר, יש לי עוד שאלה.

נירה שפק: האם מומש משהו?

נירה שפק: האם היינו צריכים לממש חלק מהערבויות מאז האישור ניתן ב-2020?

גל לנדו: לא.

גל לנדו: זה ניתן לפני 3 חודשים ולא ב-2020.

נירה שפק: התוקף התחיל במרס 2022.

גל לנדו: נכון.

נירה שפק: כתוב שב-3 במרס 2020 אישרה ועדת הכספים של הכנסת העמדת ערבות.

גל לנדו: זאת טעות.

גל לנדו: זה 2022.

נירה שפק: חשבתי שאולי זה לפנינו כי כתוב במסמך של שר האוצר.

אלכס קושניר: לא.

אלכס קושניר: לפנינו לא היו סנקציות.

גל לנדו: זאת טעות דפוס.

אלכס קושניר: היועצת המשפטית, בבקשה.

לינור כרם: נגיד שבהתאם לסעיף 2(א) לחוק ערבויות מטעם המדינה: "ערבות לפי סעיף 1 טעונה באישור ועדת הכספים של הכנסת שיכול להינתן דרך כלל או לערבות מסוימת או לסוג מסוים של ערבויות לפי הבקשה.

לינור כרם: הערבות תינתן לתקופה של חצי שנה, עד ה-10 בדצמבר 2022".

גל לנדו: אישור ועדת הכספים.

אלכס קושניר: אני מקווה שבפעם הבאה תביאו את זה בעוד מועד.

גל לנדו: אני מקווה שלא נצטרך.

אלכס קושניר: כן.

אלכס קושניר: נקווה שלא נצטרך בכלל.

נירה שפק: ברור.

נירה שפק: יש סעיף שלום עולמי.

אלכס קושניר: אני מעלה להצבעה את הבקשה לאישור הארכת תקופת ערבות המדינה והרחבת מסגרת הערבות לחברות תעופה ישראליות עבור הפעלת קווי תעופה בקו ישראל-רוסיה.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: אושר

אלכס קושניר: הבקשה אושרה.

אלכס קושניר: נצא להפסקה ונחזור לדיון הבא בשעה 10:30.